Tanpa amanggih rêribêt punapa-punapa, botên watawis dangu tiyang têtiga wau sampun dumugi ing hotèl pondhokanipun Tarsan. Ing sakawit ingkang gadhah hotèl botên sagah mituruti punapa ingkang dados panêdhanipun Tarsan, inggih punika: supados ingkang gadhah hotèl wau kengkenan tiyang ngupadosi Kadur bin Sadên, bapakipun juru dhangsah pawèstri kasêbut ngajêng, nanging sarêng Tarsan aprajangji suka prêsèn ingkang murwat sangêt, sanalika punika nuntên kengkenan rencang dhatêng lusmèn-lusmèn gadhahanipun têtiyang siti, ingkang kinintên pantês dados pondhokanipun kapala bôngsa Arab asli saking padhusunan. Anggènipun Tarsan akèn ngupadosi ing wanci dalu punika, awit kuwatos, bilih Kadur bin Sadên wau enjingipun badhe gasik sangêt anggèning nilar kitha ngriku. Lan saupami lajêng nututana, têmtunipun angèl anggèning sagêd kêsusul.